b'\n_START_ARTICLE_\nGeotrikotnik\n_START_PARAGRAPH_\nGeotrik\xc3\xb3tnik je univerzalno geometrijsko orodje, ki nadome\xc5\xa1\xc4\x8da ravnilo in kotomer. Poleg tega omogo\xc4\x8da tudi preprosto risanje vzporednic in pravokotnic._NEWLINE_\xc5\xbde dolgo so si matematiki pri geometrijskih konstrukcijah pomagali z razli\xc4\x8dnimi (lesenimi, pa tudi plasti\xc4\x8dnimi) trikotniki, ob koncu 20. stoletja pa so se na tr\xc5\xbei\xc5\xa1\xc4\x8du pojavili trikotniki iz prozorne plastike, ki so imeli na spodnji strani narisane dodatne oznake za la\xc5\xbeje risanje pravokotnic in vzporednic ter za merjnje kotov. Taki trikotniki so postali kmalu zelo priljubljeni v \xc5\xa1olah. Prijelo se jih je ime geotrikotnik, ki je pravzaprav okraj\xc5\xa1ava za geometrijski trikotnik._NEWLINE_Danes pod imenom geotrikotnik razumemo trikotnik, ki ima kote 45\xc2\xb0, 45\xc2\xb0 in 90\xc2\xb0, oznake za merjenje kotov, oznake za merjenje dol\xc5\xbein in pomo\xc5\xbene \xc4\x8drte za risanje vzporednic in pravokotnic.'